CLXIX.  Privilegia et possessiones abbatiae Corbeiensis confirmat.   (Veronae, Oct. 29.) [FALKE,  Cod. Trad. Corb.,  p. 741.]
Author: Lucius III

LUCIUS episcopus, servus servorum Dei, dilectis filiis CONRADO, Corbeiensi abbati, ejusque fratribus, tam praesentibus quam futuris, regularem vitam professis, in perpetuum.

Justitiae ratio exigit et apostolicae sedis benignitas deposcit ut personis et locis beato Petro specialius adhaerentibus et in sanctae Romanae Ecclesiae fidelitate atque obedientia devotius permanentibus, protectionis nostrae manum abundantius extendamus atque illis sua jura et collatas dignitates benignitate debita conservemus. Eapropter, dilecte in Christo fili Conrade Corbeiensis abbas, devotionem quam erga sedem apostolicam geris diligentius attendentes, dignitatem praedecessoribus tuis per nostrorum praedecessorum Romanorum pontificum privilegia traditam nos quoque, propitiante Domino, inconvulsam volumus conservari. Quocirca praesentis decreti auctoritate concedimus te in praecipuis solemnitatibus sandaliis et dalmatica uti, juxta altare sedere, populum infra commissum tibi monasterium vel prioratus conventuales quae pertinent ad animae salutem docere; praeterea usum mitrae et annuli in iisdem solemnitatibus tam tibi quam tuis successoribus, Dei et apostolicae sedis clementia, perpetuis temporibus indulgemus, sicut praedecessoribus tuis a Romanorum pontificibus est concessum. Ipsum praeterea Corbeiense monasterium, cui, Deo auctore, praeesse dignosceris, sub beati Petri et nostra protectione suscipimus et praesentis scripti privilegio communimus, statuentes ut quascunque possessiones, quaecunque bona idem monasterium impraesentiarum juste et canonice possidet, aut in futurum, concessione pontificum, largitione regum vel principum, oblatione fidelium, seu aliis justis modis, praestante Domino, poterit adipisci, firma vobis vestrisque successoribus et illibata permaneant. In quibus haec propriis duximus exprimenda vocabulis. Decimam videlicet de curia Luithardessen, decimam de curia Beneringen, decimam de curia Dasborg, decimam de curia Mulenhusen, decimam de curia Heldorp, decimam de curia Munden, decimam de curia Boderike, decimam de curia Munichusen, decimam de curia Bederinkhusen, decimam de curia Wlnelage, decimam de curia Homburstelde, decimam de curia Nienstede, decimam de curia Wolkmarese, decimam de curia Luithmaresun, decimam de curia Luitheressen, decimam de curia Erclen, decimam de curia Brumelinktorp, decimam de curia Leziaci, decimam de curia Castinaci, decimam de curia Hostepe, decimam de curia Nuthlon, decimam de curia Keflikc, decimam de curia Nen, decimam de curia Croppenstide, decimam de curia Hemmenthorp, decimam de curia Holthusen, decimam de curia Gruminge. In Frisia, quamdam possessionem quae vocatur Nerthen, et in eodem loco ecclesiam de Linguord, insulam Rumenam et piscationem Hocwar. Concedimus etiam ut omnia quaecunque in tui memoriam vel jam constituisti, vel in posterum es constiturus, vel alii ante constituerunt vel post te constituri sunt, nullus immutare vel auferre praesumat sine communi fratrum consensu. Statuimus quoque ut quicunque abbas castrum Wilborg, quod tu ad defensionem Corbeiensis ecclesiae munivisse videris, in beneficium alicui concesserit anathematis vinculo, donec resipuerit, teneatur. Sancimus etiam ut ipsum monasterium nulli omnino personae in beneficium quibuslibet occasionibus aliquando concedatur, sed semper sub protectione Romanorum pontificum atque imperatorum vel regum defensione permaneat; adjicientes quod monasterium Heresburg cum decimis circa montem per duas Saxonicas rastas, sicut a beatae memoriae Leone papa ex petitione Caroli magni imprimis qui ipsum montem expugnaverat collatae noscuntur, monasterium quoque in Groninga, et monasterium in Keminata nunquam ab eodem Corbeiensi alienentur coenobio, sed per ipsius loci abbatem semper regantur, et salubriter sub monasticae disciplinae Regula ordinentur, nec alicui facultas sit quidquam de bonis eorumdem trium monasteriorum ad usus et praebendam Domino inibi famulantium pertinentibus commutare, in beneficium concedere vel alienare, sine assensu fratrum in eisdem coenobiis manentium, favore Corbeiensis capituli. Volumus etiam ut praepositura clericorum ecclesiae Sancti Pauli, quae vocatur Nova ecclesia, sub ejusdem Corbeiensis abbatis ordinatione, sicut hactenus, semper constet, nec abbati vel praeposito liceat canonicorum praebendas absque clericorum conniventia in beneficium conferre, seu commutare atque distrahere. Praeterea constituimus ut infra ambitum muri saepe memorati Corbeiensis monasterii nemo clericorum vel laicorum jure proprietatis vel beneficii mansionem aliquam ullo tempore habeat, sed totus ipsius loci ambitus abbatis, monachorum et aliarum religiosarum personarum usibus et habitationibus pateat. Prohibemus autem ut in eodem monasterio nulli episcoporum, praeter Romanum pontificem, liceat quamlibet jurisdictionem habere, ita ut nisi ab abbate illius monasterii fuerit invitatus, nec missarum solemnia ibidem celebrare praesumat. Ut igitur haec omnia quae supra diximus plenum in posterum robur obtineant, sicut in authenticis praedecessorum nostrorum privilegiis continentur, tam tibi quam successoribus tuis ea favoris nostri auctoritate confirmamus. Decernimus ergo ut nulli omnino hominum liceat praefatum monasterium temere perturbare, aut ejus possessiones auferre vel ablatas retinere, minuere, seu quibuslibet vexationibus fatigare, sed illibata omnia et integra conserventur eorum, pro quorum gubernatione et sustentatione concessa sunt, usibus omnimodis profutura, salva sedis apostolicae auctoritate. Si qua igitur in futurum ecclesiastica saecularisve persona, etc. Ego Lucius, catholicae Ecclesiae episcopus. Ego Joannes, presb. card. tit. S. Marci. Ego Laborans, presb. card. tit. Sanctae Mariae Transtiberim. Ego Hubert. presb. card. tit. S. Laurentii in Damaso. Ego Pandulphus, presb. card. tit. Basilicae XII Apostolorum. Ego Conradus, Sabinensis et Moguntinae sedis archiepiscopus. Ego Theodinus, Portuensis et S. Rufinae sedis episcopus. Ego Henricus, Albanensis episcopus. Ego Theobaldus, Ostiensis et Velletrensis episcopus. Ego Arditio, diac. card. tit. S. Theodori. Ego Gratianus, tit. SS. Cosmae et Damiani diac. card. Ego Soffredus, tit. S. Mariae in Via Lata diac. card. Ego Albinus, tit. S. Mariae Novae diac. card. Datum Veronae, per manum Hugonis sanctae Romanae Ecclesiae notarii, IV Kal. Novemb., indict., III, Incarnationis Dominicae anno 1184, pontificatus vero domni Lucii papae III anno IV.